居嶺外遇寒食
作者：李光
朝代：宋

paragraphs: 春日自明霽，我心何鬰傷。
草木競芳菲，飛鳴自頡頏。
悄悄坐書幌，幽幽宴空床。
既無功名念，反思白晝長。
愁來不自持，零落鴻雁行。
三過解澤流，六見槐柳黄。
最憐小兒女，路遠不得将。
生還一笑喜，死去埋他鄉。
生死如循環，我師佛老荘。
感此寒食節，新烟過鄰墻。
松楸渺雲海，目極摧肝腸。
書成附鱗翼，不如永相忘。
何以慰目前，作詩示阿張。